text: [{"text_idx": "#000003", "text": "Photo by Sora Shimazaki on "}, {"text_idx": "#000004", "text": "Manneen murtii keessatti Sadarkaa ragaan tokko balleessummaa nama yakkaan himatamee itti mirkaneessuu qabu irratti hubannoon walfakkaataan hin mul\u2019atu. Yaadrimeewwan gita mirkaneessa ragaa sirnoota seeraa koman loo fi kontineentaalii gidduutti akkasumas biyyoota sirna seeraa walfakkaataa hordofan keessattillee hojiirra oolmaa fi hiikkaa gara garaa qabu. Seerotnii fi heerri keenyas ragaan seeraa dhiyaatu balleessummaa himatamaa sadarkaa kanatti mirkaneessuu qaba jechuun ifatti waanti kaa\u2019an hin jiru. Ibsa biraatiin, dhimma yakkaa irratti ragaan abbaa alangaa dhiyaatu milkaa\u2019uudhaaf baay\u2019inas ta\u2019e qulqullina /gahuumsa/ qabaachuu qabu seerri bitu hin jiru. Kun immoo ogeessotni qaamolee haqaa naannichaa, keessattuu abbootiin seeraa, gita mirkaneessa ragaa yakkaa kana kallattii gara garaatiin akka ilaalan godheera. Kunis amanamummaa sirna haqaa naannichaa irratti akkasumas mirgootaa fi bilisummaawwan bu\u2019uuraa lammiilee irratti dhiibbaa mataa isaa fidaa jira."}, {"text_idx": "#000006", "text": "Ragootni abbaa alangaa 1ffaa fi 2ffaan jecha ragummaa kennan keessatti, du\u2019aa fi himatamtootni lola akka hin qabaannee fi guyyaa fi sa\u2019aatii himata irratti caqasame kana irratti osoo afur ta\u2019anii karaa deemaa jiranii bakka himata keessatti caqasame kanatti himatamtootni lamaan bosona keessaa isaanitti bahanii, himatamaan 1ffaan morma du\u2019aa mirgaa gajaraan dhahee kuffisee, bakka kufetti cinaacha mirgaa gajaraan dhahuu fi himatamaan 2ffaan mogolee du\u2019aa bitaa gajaraan dhahuu raaganiiru. Sana boodas gajaraan harkaa fi miila du\u2019aa tumanii gara qe\u2019ee isaaniitti harkisanii deemuu ibsaniiru."}, {"text_idx": "#000007", "text": "Ragooleen kun himatamtootni waan gajaraan isaanitti fiiganii fi harka duwwaa waan turaniif halaala dhaabbatanii akka ilaalan ragaa bahaniiru. Ragooliin kun waliin dhaabbatanii kan ilaalaa turan ta\u2019uu yoo dhugaa bahan illee gaaffiiwwan mana murtiitiin gaafatamaniif yeroo deebii kennan ragaan 1ffaan metra 50, ragaan 2ffaan immoo metra 20 irraa fagaatanii kan ilaalan ta\u2019uu dubbataniiru. Reenfi du\u2019aa akka hin argamnes rageessaniiru. Ragaan abbaa alangaa 3ffaan jaarsummaa taa\u2019uun alatti waanti beeku kan hin jirre ta\u2019uu ibseera. Abbaan alangaa, ragaan hafes kanuma beeka waan jedhaniif ragaan abbaa alangaa 4ffaan osoo hin dhagahamiin hafeera. Galmicha keessaa akka hubatamutti ragaan bareeffamaas ta\u2019e ragaan biraa miidhamaan du\u2019uu agarsiisu dhiyaate yookin akka dhiyaatu ajajame hin jiru."}, {"text_idx": "#000008", "text": "Manni murtichaas ragaa namaa abbaa alangaa erga dhagahee booda himatamtootni ragaa ittisaa akka dhiyyeeffatan ajajeera. Manni murtii kunis ragaan himatamaa 1ffaa waan hin dhiyaatneef bira darbuudhaan ragaa ittisaa himatamaa 2ffaa dhagaheera. Ragooleen ittisaas jecha ragummaa kennaniin guyyaa himatamaan du\u2019e jedhame caqasuudhaan himatamaan 2ffaan sa\u2019a 8:0011:00\u2019tti isaan waliin awwaala kan oole ta\u2019uu dubbataniiru. Ragaan ittisaa 1ffaan gaaffilee gaafatameef deebii yeroo kennu awwaalcha waliin deeman kana irratti reeffi bakka awwaalaa kan gahe sa\u2019a 9:30 tti yoo jedhu, ragaan ittisaa 2ffaan reeffi bakka awwaalaa kan gahe sa\u2019a 10:30\u2019tti jedheera. Gama biraatiin ragaan ittisaa 2ffaan gaaffii qaxxaamuraa abbaan alangaa \u2018yoo jidduun deemee ajjeesee dhufe hoo beektaa\u2019 jedhee gaafateef \u2018\u2018hin beeku\u2019\u2019 jechuun deebiseera."}, {"text_idx": "#000010", "text": "Himatamtootni kunneen badii isaanii tokko malee balleessaa jedhamuun adabbiin itti murtaa\u2019ee jira. Sababa seeraan ala yakkamtoota ajjeechaa lubbuu taasifamaniif miidhaa hamilee isaanirra gahuu fi hidhaa itti murtaa\u2019e raawwachuuf mirga bilisummaa qaamaa sarbaman irraa himatamtoota"}, {"text_idx": "#000011", "text": "bayyanachiisuuf furmaatni seeraa tokko taa\u2019uu hin qabuu laata? Manneen murtii dhimmicha oliyyataan ilaaluu danda\u2019an oliyyatni dhiyaate kan dhiyeessisu miti jechuun erga murteessanii yookin murtii mana murtii olaanaa erga cimsan booda himatamaan kan argamu osoo ta\u2019ee, carraa fi furmaatni seeraa himatamtootni qaban maal ta\u2019uu danda\u2019a ture? Gaaffileen kunneen dhimma qabatamaa kana waliin walqabatanii sammuu nama hundumaa keessatti kan uumamanii dha. Dhimmootni kunneen bilisummaawwan bu\u2019uuraa dhala namaatiin waan walqabataniif xiyyeeffannaa fi uwwisa seeraa argachuu akka qaban ni amanama. Haa ta\u2019u malee, akkuma seensa keessatti ibsamuuf yaalame, fuulleffannaa xiinxala dhimmaa kanaa kan ta\u2019u \u2018manni murtichaa himatamtoota kanaan ofirraa ittisaa\u2019 jechuu fi murtii balleessummaa kennuuf ragaan dhiyaate balleessummaa himatamtootaa gita /sadarkaa/ barbaadamutti mirkaneesseeraa? gaaffii jedhuun dhimmoota walqabatani dha."}]